กบข.ลดลงทุนตึก
ราคาแพงคนซื้อแข่งหลายรายเจ้าของชอบตั้งกองทุนอสังหาฯ
18 ส.ค. 2554

ราคาแพงคนซื้อแข่งหลายรายเจ้าของชอบตั้งกองทุนอสังหาฯ
กบข.ลดลงทุนอสังหาริมทรัพย์ไทยหลังหาซื้อตึกลำบาก แข่งขันสูงดันราคาสูงลิ่ว เจ้าของตึกนิยมตั้งกองทุนอสังหาฯ ดีกว่าขาย




นายยิ่งยง นิลเสนา รองเลขาธิการกลุ่มงานบริหารเงินกองทุน กองทุนบำเหน็จบำนาญข้าราชการ (กบข.) เปิดเผยถึงโครงสร้างการลงทุนระยะยาวว่า กบข.ได้ลดน้ำหนักการลงทุนในอสังหาริมทรัพย์ไทยและต่างประเทศลง
สำหรับอสังหาริมทรัพย์ไทยนั้นได้ลดลงจากระดับ 5.5% เหลือ 4.5% ของสินทรัพย์ภายใต้การบริหารที่ปัจจุบันมีประมาณ 4.8 แสนล้านบาท หรือลดลงจาก 2.64 หมื่นล้านบาท เหลือเพียง 2.1 หมื่นล้านบาท 
ขณะที่ต่างประเทศลดจาก 2% เหลือ 0.5% หรือลดลงจาก 9,600 ล้านบาท เหลือ 4,710 ล้านบาท 
สาเหตุหนึ่งที่ต้องปรับลดการลงทุนในอสังหาริมทรัพย์ลงนั้น เพราะในสภาพตลาดอสังหาริมทรัพย์ปัจจุบันนั้นการหาซื้อตึกสูงและตึกดีๆ นั้นหายากมากขึ้น และแม้ว่าจะมีตึกออกมาขายแต่ก็มีผู้สนใจซื้อหลายราย ทำให้มีการแข่งขันในเรื่องราคาสูงมากขึ้น ดังนั้นการเข้าไปซื้อจึงอาจไม่ได้ราคาที่ดีนัก
“แม้ที่ผ่านมาการลงทุนในอสังหาริมทรัพย์จะให้ผลตอบแทนในเรื่องค่าเช่าในอัตราที่ดี และค่าเช่าสามารถปรับตัวได้เพิ่มตามเงินเฟ้อ แต่หากราคาที่ได้มาสูงก็ทำให้ไม่น่าสนใจเช่นกัน”
นอกจากนี้ ระยะหลังเจ้าของตึกไม่นิยมนำตึกออกมาขาย แต่หันมา จัดตั้งกองทุนอสังหาริมทรัพย์แทน 
ปัจจุบัน กบข.เป็นเจ้าของตึก เช่น ตึกอับดุลราฮิมและตึกจีพีเอฟ ถนนวิทยุ ที่จะมีพื้นที่ว่างลงหลังจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ไปซื้อตึกชัยและจะย้ายออกไป
นายยิ่งยง กล่าวถึงกรณีที่กระทรวงการคลังเสนอขายพันธบัตรอายุ 50 ปี ว่ากองทุน กบข.ไม่ได้เข้าไปลงทุนในพันธบัตรชุดนี้เพราะอายุยาวเกินไป ส่วนใหญ่พันธบัตรอายุยาวจะเหมาะกับบริษัทประกันมากกว่า 
อย่างไรก็ตาม หากทางการออกพันธบัตรอ้างอิงเงินเฟ้อออกมาขายเมื่อไหร่ กบข.ก็มีความสนใจที่จะลงทุนเพราะในการบริหารเงินของ กบข.นั้นมีเป้าหมายชัดเจนว่าจะต้องชนะเงินเฟ้อ ซึ่งการมีพันธบัตรที่อิงเงินเฟ้อก็จะทำให้มีเครื่องมือในการบริหารจัดการได้ดีขึ้น